
			Containerskipet Sea Dragon, Atlanterhavet 

			Hun kommer seg ut fra containeren gjennom den sinnrike, hemmelige luken, glad for at den ikke er blokkert av en annen container. Men det går etter planen, og for en gangs skyld har de holdt det de har lovet. 

			Det er natt, det blåser hardt, men regnet og mørket er på hennes side. Ingen fra mannskapet kommer til å være ute på dekk, og hun har god tid på seg til å lokalisere den andre containeren og slå to fluer i én smekk. Samtidig som hun får betalt for det hun skal gjøre, kommer hun nærmere sin neste destinasjon uten at noen myndigheter vet at hun har forlatt Kina. 

			Det er over fem tusen containere om bord, men hvis hun har fått riktig informasjon, skal stålkassen hun leter etter, befinne seg lengst oppe på babord side. 

			Containerskipet er gammelt, og hun lurer på om det virkelig har lov til å være i trafikk. Rusten og lydene forteller at det er en gammel dame hun reiser med. 

			Regnet pisker henne i ansiktet, og hun må sette sjøbein mot bølgene som gynger fartøyet fra side til side. En bølge bryter langs siden av skipet, og vannmassene dekker henne. Hun tar tak i en leider og holder seg fast til skipet begynner å rulle mot styrbord igjen. Hun har fått saltvann i munnen og føler seg mer levende enn på lenge. Hjertet hamrer av glede, og adrenalinet jager gjennom kroppen. Men likevel. Hun kunne ha ligget på en strand og drukket mojitos i stedet. 

			Hvorfor gjør jeg dette? 

			Hun vet hvorfor. For pengene. For plikten. Fordi det er det eneste hun kan. Å myrde. Da hun tok oppdraget, hørtes det enkelt ut, men det var før stormen. 

			Det merkes at hun har sittet innestengt på fem kvadratmeter, hun har gått ned i vekt og mistet muskelstyrke. Hun sjangler som en fyllik og tar seg frem ved hjelp av stolpene som står hver femte meter, til hun ser containernummeret lengst oppe. 

			Hun banner idet hun innser at hun må klatre. Det var ikke en del av planen. Hun retter på skuldervesken og venter i to sekunder for å kunne utnytte bølgebevegelsen. Det hadde vært ironisk å falle og slå seg i hjel nå. 

			Målet hennes er fire containere opp. Det tar noen minutter å komme seg dit på grunn av stormen og gryningen. Når hun til slutt kommer opp, etter nesten å ha mistet grepet mer enn én gang, tør hun ikke puste ut. Å komme seg opp er én ting, å komme seg ned igjen en annen. 

			Hun ser ventilasjonshullene i containeren, og når hun prøver å kikke ned i ett av dem, legger hun merke til lukten av håp, svette og angst. 

			Hun tar frem den kraftige, lufttette teipen og begynner med det første hullet. Er nøyaktig og sørger for å ikke slurve. Det høres stemmer. Noen i containeren kan ha forstått hva som er i ferd med å skje, men det spiller ingen rolle. Ropene drukner i lyden av bølgene og vinden. 

			Når hun er ferdig med det første hullet, begynner hun på det andre. Samme prosedyre igjen, og om noen timer vil de være døde. Det er vanskelig å puste uten oksygen. 

			Etter at hun møysommelig har kommet seg tilbake til sin egen container igjen, brekker hun en negl før hun får opp den hemmelige luken inn til skjulestedet. Inne i containeren skifter hun klær og henger det våte tøyet til tørk. Neste natt må hun klatre opp til containeren igjen for å fjerne teipen. 

			Hun tøyer ut og utfører den samme yogaøvelsen som hun gjør hver dag, men på skipet har hun gjort den to ganger om dagen, så hun ikke skal bli gal. Å sitte innestengt i ukevis i en container om bord på et lasteskip, selv om den er innredet med madrass og dundyne, er en tålmodighetsprøve, og tålmodighet er nøkkelen til å overleve. 

			Om to dager, om morgenen, når skipet sin destinasjon, havnen i Agadir. Hun vet allerede hva som vil skje. Kapteinen om bord, en engelskmann ved navn Derek Smith, kommer helt ufrivillig til å bli Europas mest kjente skipskaptein når de marokkanske tollmyndighetene samme morgen oppdager containeren med tjue døde kvinner. 

			Det myndighetene aldri kommer til å få klarhet i, er at de døde for å bringe én av dem til taushet. Det er uklart for henne hva jenta har stelt i stand for å utsette dem for denne fryktelige skjebnen, men på en måte er det kanskje like greit. Nå slipper de å lide. En lidelse hun vet alt om. 

			Familiene deres har betalt opptil tretti tusen amerikanske dollar for å gi døtrene sine et bedre liv i Europa, slik at de på sikt vil kunne forsørge familien hjemme i Kina. Det såkalte livet ville uansett bare ha bestått av uendelig lange dager i ulovlige bordeller, fjernt fra den jobben som barnepike de hadde sett for seg. En jobb i servicenæringen krever papirer, noe som er altfor dyrt og farlig å skaffe. Løsningen blir å jobbe av seg gjelden på bordell. 

			Etter at de har gjort dette i noen uker, blir det lagt til stadig ny gjeld, men da vil de fleste allerede ha begynt å bedøve seg med narkotika, som de må jobbe enda mer for å ha råd til. Fasaden opprettholdes ved hjelp av bilder av en lykkelig datter eller søster som lever et godt liv i et fritt land, bilder som organisasjonen sender hjem til familiene. 

			Det marokkanske politiet vil gjøre sitt beste for å nøste opp saken, men vil ikke oppdage annet enn at frakten er bestilt av et oppdiktet selskap i Peru, og alle papirspor ender i blindgater. De vil kontakte sine kolleger i Hongkong, men de er ikke spesielt interessert i å utføre et ordentlig politiarbeid, som både er for farlig og ulønnsomt. Hadde de villet, kunne de ha fortalt at menneskesmuglingen krever at utvalgte containere ganske enkelt ikke skannes med varmekameraer, men det er ikke noe de kommer til å gjøre, og snart forlater nye containere Hongkong, for det er ikke akkurat mangel på desperate mennesker som vil ut av Kina. 

			Når sannheten kommer frem, er det for sent. Skammen er en effektiv munnkurv. 

			Et skip kommer lastet … med håp. 

			To dager senere krabber hun ut av sin egen container gjennom den hemmelige luken. Åpner låsen til containeren og åpner de knirkende dørene. Kawasakien, som er hennes kjæreste eiendel, har blitt med på turen, og hun vil ikke forlate den. Det føles som om hun vil være på neste sted lenge. Kanskje for lenge, og hun vil ha friheten til å kunne dra når hun vil. 

			Hun kaster et siste blikk på skipet som har vært hennes hjem de siste ukene. Tjue mennesker. Hun har aldri drept så mange på en gang, og i en liten, bortgjemt del av seg selv kjenner hun et stikk av dårlig samvittighet. Hun rister det av seg. Vet at hun er blitt avstumpet, og hun føler seg ofte som en maskin. 

			Selv om hun får veldig godt betalt, er det ikke nok for det hun gjør. Men hun vil ikke la seg utnytte så mye lenger. Hun er som en larve på nippet til å bli til en sommerfugl. Alle mennesker går gjennom stadier i livet, og selv om hun er ganske ung, har hun en gammel sjel. Livet hennes føles som en evighet, og snart er det hennes tur til å forsyne seg. 

			Fly er utelukket nå, hun vil ikke bli sett på noen flyplass selv om hun har flere falske pass som ikke er flagget. 

			Kawasakien med falske nummerskilt tar henne med til neste transportmiddel, en ferje som skal frakte henne til Portugal. Derfra skal hun kjøre til Arlanda, sette igjen motorsykkelen på langtidsparkeringen og ta fatt på neste oppdrag. 

			Alex Storm. 

			Fårdala, Tyresö 

			Jeg er en morder … 

			Jessica strekker på seg for å drive bort tankene og dempe den dårlige samvittigheten, men det går så som så. Det er som om en sur vind blåser gjennom henne for å minne henne om stormen da hun gjorde det fryktelige. 

			Hun stikker en hårlokk bak øret mens Sussie ligger på gulvet og leker med trillingene. 

			Når Alex er hjemme, tar han riktignok ansvar, men det er ikke det som er den slitsomme tiden. Det er om dagen. Alex jobber mye, og det er alltid en trilling som er våken. Hun vet ikke hva hun skulle ha gjort uten Sussie. Hun er hennes eldste og beste venninne. Den som aldri svikter, uansett hva som skjer, og selv om hun er litt spesiell, vil hun alltid være Jessicas nærmeste venn. Hun kan være direkte skrullete iblant, med krystallene sine og de stadig nye konspirasjonsteoriene om Illuminati, men hjertet er det ikke noe å si på. 

			Stuen begynner å ta form, men Jessica er likevel ikke fornøyd. Det er mørke, koselige farger og en masse pledd i sofaen. Forbildet er amerikansk innredning, og ideen hennes var å unngå alt moderne og kjedelig. I stedet skulle det være et avslappet og trivelig sted å være. Hun vil egentlig gjøre mer, men det er som om dette huset bare er en holdeplass på veien til drømme­huset. Alt hun har gjort med det så langt, er liksom bare femti prosent. 

			«Sussie, det er leggetid for dem nå.» 

			«Ikke noe problem, jeg og Alex legger dem, så får du litt tid til deg selv.» 

			Jessica smiler, går ut på terrassen og ser opp mot en svart himmel uten stjerner. Hun klemmer seg selv. Det er kaldt og fuktig, og hun orker ikke å høre barneskrik akkurat nå. Hun har ikke fått blund på øyet i natt. Alex kom hjem sent og sa han hadde jobbet overtid. Han løy da han fortalte at det hadde vært vareopptelling. Hun bare vet det. 

			Hun er lei av alle løgnene, men kan ikke være for hard mot ham når hun selv har sine egne hemmeligheter, og en av dem er den verste hun noensinne har hatt. 

			Jeg har myrdet et menneske … 

			Hver natt i drømmene står hun der og tar den samme beslutningen. Hun elsker Alex så jævlig høyt, men han ser ikke ut til å forstå det. Hun gjorde noe utilgivelig for ham og for barna, men kanskje mest for seg selv. 

			Bortsett fra det hun selv dyrker, er hagen på baksiden av huset Alex’ prosjekt, eller rettere sagt ansvar, men han klarer ikke å følge det opp. Hvis hun bare gjør femti prosent av det hun setter seg som mål, må han være nede på ti. Viljen er der, men ikke evnen til å gjennomføre. Garasjen er hans domene, og han har lovet å male den om, men det har blitt med den ene kortsiden. 

			Det rasler i buskene, og hun stivner til. En grevling kommer fram, og Jessica står så stille hun bare kan. De glor på hverandre til hun kommer til å bevege hånden, det får den til å løpe sin vei. 

			Så det er altså jævelen som har spist alt hun dyrker i hagen. Blomsterløkene som skulle gi hagen litt farge til våren, er gravd opp. Alex får ta seg av det. 

			Tanken på ham gjør henne sur. Hun vil vite hvor mye penger som ligger i garasjen. Hun tror ikke noe på at Alex ikke vet nøyaktig hvor mye han har gjemt unna på loftet. 

			Jessica går mot garasjen uten å slippe buskene med blikket. Det finnes en regel når det gjelder grevlinger, som morfaren hennes lærte henne. Ser du én, hold deg unna. Ser du flere, løp for livet. Eller kanskje det handlet om villsvin. Hun husker ikke helt. 

			Hun savner morfar. Hun kunne alltid stole på ham. Han var en klippe og hadde aldri noen hemmeligheter for henne. 

			Hun går inn og skrur på lyset i det lille manneredet til Alex. På veggen henger det buer, og på benken ligger modellflyene hans fremme, ved siden av modellubåten som han pusler med for tiden. Så snart han har problemer, går han inn hit. Under benken oppdager hun tre gamle isbokser som han har forsøkt å skjule bak et par malingsspann. 

			Idiot! Og så klager han på at han har lagt på seg et par kilo og ikke vet hvor de kommer fra … 

			Jessica tar frem stigen og plasserer den under luken til loftet. Hun vedder på at han har minst hundre tusen der oppe. For en stund siden fant hun små seddelbiter under arbeidsbenken, biter av femhundrelapper. Minnet gir henne en vond smak i munnen. 

			Det er noe i garasjen han skjuler. Hun føler det på seg, og det er bare ett sted det er mulig å gjemme ting. 

			Hun prøver å presse opp luken, men den er tung. Hun tar et skritt til opp stigen, dytter enda hardere, og et svakt, rødt lys smyger seg ut gjennom glippen. 

			«Hva i helv …» 

			I det samme hun får opp luken på gløtt, ramler en jævla slange ut rett foran øynene på henne. Den største hun har sett. 

			Den lander på gulvet og begynner øyeblikkelig å slynge seg bortover. Den er lysebrun med svart mønster. Når den løfter hodet mot det første trinnet på stigen og glor på henne, skriker Jessica høyt og tramper med føttene. Hjertet prøver å flykte, men kommer ingen vei. Jessica snapper etter luft. Edderkopper er én ting, men fuckings slanger er enda verre. 

			Hun skriker igjen idet den nærmer seg det andre stigtrinnet, og hun prøver å sparke til den. «Stikk, jævla dritt!» 

			Hun treffer slangen i hodet med foten og blir kvalm. Slange­tungen pisker ut og den hveser til henne. 

			«Alex! Kom hit, for faen!» 

			Døren åpnes, og både han og Sussie kommer styrtende inn. 

			«Hva er det?» spør han. 

			«Få den vekk!» 

			Alex går bort til slangen, bøyer seg ned og plukker den opp. «Slapp av, det er bare Oleg.» Slangen kveiler seg rundt armen og etter hvert skulderen hans. Fremdeles uten å slippe Jessica med blikket. 

			«Oleg? Er du fullstendig idiot? Få den vekk!» 

			«Men det kan jeg vel ikke!» Alex har oppkalt slangen etter gangsteren Oleg, som ødela alt for ham. Han syntes de lignet. 

			«Jo, det kan du!» Jessica holder hardt i stigen, tar enda et skritt opp og må bøye overkroppen for ikke å slå hodet i taket. 

			«Men gud så fin den er», sier Sussie og tar slangen fra Alex. «Jeg har alltid ønsket meg en boaslange. Kom til mamma.» Sussie kysser den på munnen og Jessica kjenner det gå kaldt nedover ryggen. Opp og ned, frem og tilbake. 

			«Kom, elskling.» Alex rekker henne hånden, men hun rister på hodet og slår den bort. 

			«Jeg døde nesten. Hvorfor i helvete har du en slange på loftet? Er du gal?» Hun kjenner at hjertet løper løpsk. 

			«Den fanger rotter og mus. Den beskytter pengene.» 

			«Hvilke penger?» sier Sussie, og Alex ser ut til å bite seg selv i tungen. 

			«Sparepengene mine.» Alex ser på Jessica med store øyne, som om det er hennes feil at Sussie har fått vite om lageret med cash. 

			«Men drit nå i det», svarer Jessica uten å slippe Alex med blikket. Du har hatt en slange her uten å fortelle meg om det.» 

			«Jeg glemte det …» 

			«Du glemte det?» Jessica prøver å sparke til Alex, men mister nesten fotfestet på stigen. 

			«Han glemte det», sier Sussie og himler med øynene. 

			«Ja, jeg glemte det. Er det ekko her inne, eller?» Alex sukker tungt. 

			«Du, jeg ville ikke ha vært så frekk, om jeg var deg. Jeg kunne faen meg ha dødd!» 

			«Visste dere at jeg er født i slangens tegn?» sier Sussie. «Den symboliserer livskraft og helbredelse, og dessuten livets forandringer eller noe sånt. Jessica, jeg tror kanskje at du er på vei inn i endringsfase.» 

			«Herregud, Sussie. Jeg elsker deg, det vet du, men nå må du gi deg.» 

			«Helt enig», sier Alex og angrer umiddelbart når han ser Jessicas blikk. Hun sier ikke noe, men løfter en advarende finger. 

			«Kom, vennen, så går du og jeg inn i huset og koser litt», sier Sussie. 

			«Glem det, det ekle krypet kommer ikke inn i huset mitt. Hvem er det som passer trillingene?» spør Jessica og ser utfordrende på Alex og Sussie. 

			«Jeg», sier Sussie, «Men de sover, så chill, hønemor.» Hun kneiser til med hodet og prøver å se ut som en trassig tenåring. 

			«You had one job», sier Jessica. «Seriøst, Sussie, du kan ikke bare gå fra dem på den måten, selv om de sover.» 

			«Det er sant. Unnskyld, jeg går tilbake med en gang», sier hun, men blir likevel stående. 

			Alex tar slangen fra Sussie mens Jessica stikker hodet opp gjennom luken. Det tar noen sekunder før øynene venner seg til det røde lyset, som kommer fra en varmelampe. Så ser Jessica en masse penger som ligger stablet i bunter med gummistrikker rundt. Mer kontanter enn hun noen gang har sett. Det må være minst en million. Hvor i helvete har Alex fått alle pengene fra? Det er neppe fra jobben som salgssjef. Med mindre han stjeler fra bedriften han jobber for. 

			Hun ser på Alex, som forstår. 

			«Sorry …» sier han, som en femåring. Hun får lyst til å sparke ham i ansiktet, men lar være, inntil videre. Hun er så utrolig skuffet. Han har løyet for henne hele tiden. 

			«Sussie, det er best du går nå.» 

			«Jeg kan ta med meg slangen.» Sussie strekker seg mot Alex, som vrir seg til siden. 

			«Nei, du.» Alex snur seg med slangen og legger den ned i en stor pappeske som står inntil benken. 

			Jessica tar den andre veien rundt arbeidsbordet. «Alex, jeg vil snakke med deg – nå!» 

			Matilda International Hospital, Hongkong 

			Peter har blandede følelser for den gamle kvinnen som ligger og dør, omgitt av sykehuspersonale på Hongkongs beste sykehus. Han hater sykehus, de betyr at noen ikke fungerer og kanskje ikke kommer ut levende. Ingen vil være der, og selv om den gamle kvinnen har et bilde av Peters far fremme, er rommet så upersonlig som det kan bli. Veggene er svakt, nesten umerkelig lysegrønne, mens linoleumsgulvet er ruglete grønt, omtrent som avokadoskall. Så er det lukten, som er nesten umerkelig, men likevel er der, og minner om hvor lett det er å vaske bort sykdom og død og rulle inn neste pasient. 

			Den asiatiske delen av ham føler respekt og ærbødighet for de eldre, spesielt om de tilhører slekten. Den vestlige har et hardere syn. Farmoren hans har spilt en veldig liten rolle i livet hans, og han vet ikke helt om han skal føle sorg eller savn. 

			Han forstår at den gamle kvinnen, som nylig har fylt 97 år, bokstavelig talt kommer fra en annen verden. Hun ble født før verden ble satt i brann, på en tid da den gale Mao ennå ikke hadde rukket å ødelegge det stolte Kina og å forvandle det til et pervertert kaos av mistro, sult og død. Hun var egentlig en tidsreisende, og den siste holdeplassen nærmet seg veldig fort. 

			Verken hun eller moren hans hadde hatt noen stor rolle i livet hans, det var alltid farfar og pappa som bestemte alt for alle. Det var som om mennene før ham ikke bare så vold som et nødvendig onde i en komplisert verden der de kjempet for å overleve, men faktisk betraktet den som en god løsning på mengder av ulike problemer. 

			Peter var blitt nysgjerrig da han så en dokumentar der det ble påstått at ti prosent av alle menn har en hjerneskade som fører til at de mangler empati. Det var noe med frontallappen i hjernen, om han husket riktig. 

			Han hadde lest mer om temaet, og til og med spurt en lege hva slags undersøkelse som kunne gjøres for å fastslå en hjerneskade. Tanken på å være styrt av annet enn rasjonelle tanker, skremte ham. En skanning hadde påvist en helt normal hjerne, men siden det ikke var sikkert at skaden var arvelig, kunne han ikke vite med sikkerhet hvordan det sto til med forfedrene hans. 

			Den eldgamle kvinnen våkner, og når sykepleierne har gjort det de skal og lar dem være alene, er det som om hun kvikner til. 

			«Jeg prøvde å advare faren din om at det ville ende i ulykke da han giftet seg med en gui-ziliu, men det hjalp ikke. Hadde jeg vært overtroisk, ville jeg ha sverget på at hun forhekset ham. Faren din var en stolt mann, men han var ikke like avbalansert som deg. Altfor ofte valgte han å løse problemer med vold. Vi mistet styrke mot de andre organisasjonene. Men du er klokere, du har mulighet til å vinne tilbake det faren din tapte.» 

			Anstrengelsen har åpenbart tatt på, for hun synker tilbake mot de hvite putene. 

			Det er en helt vanlig sykehusseng, men hun minner om en fugleunge i alt det hvite. Peter har ingenting å si. Kanskje burde han anstrenge seg for å holde rundt henne eller si noen trøstende ord, men hva skulle det være godt for, hun kommer uansett snart til å være borte. Han vet at kvinnen avskyr moren til Alex over alt på jord, og det er åpenbart at hun kommer til å gjøre det helt inn i døden. 

			Farmoren hans åpner øynene igjen, det lyser en glød i blikket nå. Hun hever seg langsomt opp og signaliserer at han skal komme nærmere, selv om hun vet at de er alene. Peter bøyer seg lydig nærmere, og hun griper tak i jakkeslagene hans. 

			«Jeg regner med at du vet at den ufyselige hora ikke bare forsvant med barnebarnet mitt?» 

			Først når han nikker, fortsetter hun: «Jeg vet ikke nøyaktig hva det handler om, men hun stjal beviset på en hemmelighet. Farfaren din hevdet alltid at den hemmeligheten ville beskytte oss. Men i feil hender, ville den sette hele familien i dødelig fare.» 

			Hun ser seg om igjen før hun senker stemmen enda mer, og sier: «Verken du, dine fremtidige barn eller organisasjonen kommer til å være trygge før dokumentene er i dine hender igjen. Lov meg at du finner den fordømte kvinnen og tar tilbake det som er vårt.» Hun puster bare med største besvær nå, og hoster inn i baksiden av hånden, men slipper ikke Peter med blikket. 

			Han er nysgjerrig på hva slags hemmelighet det dreier seg om, og hvordan den fremdeles skal kunne beskytte eller true ham etter alle disse årene. Og siden han faktisk har tenkt å gjøre nøyaktig det kvinnen ber ham om, så koster han på seg å si: «Ja, farmor, jeg lover.» 

			Kvinnen synker tilbake mot putene og ser nesten ut til å krympe foran Peters øyne. Hun puster tungt i noen minutter, så ser hun ut til å sovne, for pusten blir rolig. Han synes han aner et lite smil i det uttærte ansiktet. 

			Peter setter seg ved siden av henne, og etter omtrent ti minutter slutter hun helt å puste. 

			Han har vanskelig for å sette ord på følelsene sine. Få mennesker vet hvem han er, og nå som hun er død, er det enda færre. 

			Han er usikker på om det er bra eller dårlig. 

			Fårdala, Tyresö 

			Alex og Jessica ligger tause i sengen. De ligger rygg mot rygg, men kunne like godt ligget i ulike rom. Han kan høre henne puste. Ånden hennes, med en eim av vin og hvitløk, henger over dem som en sky. 

			Han har akkurat fortalt henne om alt som skjedde med esterne, om Oleg, som han vant over i kortspill og som etterpå stjal en dyr bil av ham, og om Janus, som truet ham og til og med prøvde å myrde ham, før han ble skutt av politiet. 

			Men han hadde sagt at det var over nå, selv om han ikke trodde det selv. Politiet fikk aldri tak i Oleg, som var lederen for den estiske ligaen. Mer enn det har han ikke fortalt. Han har ikke nevnt broren sin, Peter, som dro ham med inn i triaden. At han hjalp til med å begrave et lik og er så kriminell man kan bli. Jessica ville ikke takle å høre det – enda verre, hun ville kastet ham ut. Spesielt hvis han forteller hvor han har fått pengene fra, og at han driver et illegalt kasino i Älvsjö. 

			«Jessica?» 

			Jessica er helt tom i ansiktet og svarer ikke, selv om han vet at hun er våken. Det er som om hun har gitt opp ham opp. Han kunne like godt ha snakket om et nytt modellfly han skal bygge. Hun ser ikke ut til å bry seg, noe som er både en lettelse, og urovekkende. 

			Kommer hun til å gå fra meg …? 

			Alex vrir seg innvendig av skam og puster med små, korte åndedrag. Hvis han skulle puste dypt, føles det som om hele verden kommer til å gå i stykker, hvis den ikke allerede har gjort det. 

			Han tenker på søsteren sin, Sara, som er gravid etter voldtekten. Hvordan faen er man skrudd sammen hvis man voldtar en kvinne som ligger i koma? Alex vil hevne seg på voldtektsmannen, men har ikke hatt tid til å ta tak i det. Det er som om han hele tiden må løse problemer som andre har skapt. 

			Heldigvis vet ikke Sara om det som har skjedd i verden utenfor komaboblen. Alex tenker at politiet får ta seg av det der, men likevel, han burde ha beskyttet henne. Det går dårlig med alle rundt ham, og Alex vet at det er hans skyld. 

			Jeg er et jævla virus … 

			Valgene han tar, blir til katastrofer for alle som er så uheldige å være glade i ham. Nå får det være nok. Nå skal han bli den alle vil han skal være. Den han vil være selv. Sånn må det bli. 

			«Jeg elsker deg», hvisker han og snur seg. Ligger inntil nakken hennes og legger hånden på armen hennes. «Du, jeg elsker deg mer enn noe annet. Jessica?» Han rister i armen hennes. Vil vite hva hun tenker, blir gal hvis hun ikke sier noe. «Selv om du stinker hvitløk.» 

			«Slutt. Du kan ikke gjemme deg bak humor og kjærlighet nå. Jeg elsker deg også, Alex, men dette … Jeg vet ikke. Jeg forstår ikke hvordan du tenker. Du har meg, og trillingene. Du har tatt med deg dritten din hjem hit!» 

			Alex holder stemmen lav for å ikke vekke barna. «Jeg vet det, skatt, men jeg skal gjøre noe med det. Jeg skal si opp jobben. Orker ikke mer. Jeg har lagt til side en del penger og tar fri en stund. Så jeg kan være mer sammen med deg og trillingene.» 

			Han lytter til tausheten hennes. Hører henne puste uregelmessig og oppfatter lave hulk. Det brenner i brystet. Alex legger seg på ryggen, men lar hånden bli på armen hennes. Redd for at hun vil forlate ham. 

			Jessica snur seg. Ansiktet er vått av tårer. Hun klemmer ham hardt og gråter inn mot halsen hans. Han klarer å ikke holde det tilbake, hans egne tårer slipper taket, og han gråter sammen med henne, for henne og for seg selv. De holder rundt hverandre helt til Jessica sovner, i alle fall tror han at hun gjør det. 

			Alex står opp, tar på seg morgenkåpen, tar mobilen og går ut på terrassen. Han har gått seg vill, men nå har han funnet veien hjem. Familien kommer først. 

			Tunge skyer farer raskt over himmelen, og stormen har gitt seg for denne gang. Han hater det når det stormer, og hver gang er han sikker på at han skal dø. Han pleier å drømme om det, at han dør i en storm. Samme drøm hver gang. 

			Han setter seg på terrassen og lener seg mot huset. Ser på den umalte garasjen. Han orker ikke å ta tak i det nå. Det er for mye annet som skjer. Alex føler seg tom. Han er bare et skall, og må fylle tomrommet med noe. Ser på mobilen som om den kommer til å forandre livet hans, og på en måte stemmer det faktisk. En samtale kan bety at alle røttene rives opp og at han blir halv igjen, men hva skal han ellers gjøre? Mister han Jessica, blir han ingen, og da kan han like godt dø. 

			Nå får det være nok. Jeg orker ikke mer. 

			Alex finner frem nummeret og trekker pusten dypt. Peter svarer med en gang. 

			«Yndlingsbroren min», sier han, selv om Alex er hans eneste bror. «Hvordan går det med deg?» Han høres irriterende glad ut. 

			«Som fortjent, antar jeg», sier Alex irriterende sørgmodig. 

			«Jeg hørte om esterne. Du sa vel ingenting om oss?» 

			Idet Alex tar opp en liten stein for å kaste den mot garasjen, ser han ringen på fingeren. I gode og onde dager. Han har brutt flere løfter fra vielsen. «Nei, ikke et ord. Du …» 

			«Bra, bra», sier Peter og avbryter ham. «Vi har store planer på gang. Jeg sender over en assistent, hun forteller deg alt.» 

			«Nei, Peter. Det trengs ikke. Jeg er ferdig med dette her nå. Orker ikke å lyve for familien min mer. Jeg har gjort det du ba om. Wong kan ta over.» 

			Peter blir taus, og bakgrunnslydene avslører at han er utendørs. Kinesisk, engelsk og trafikk i salig blanding. 

			«Nei, bror. Vi har bare så vidt begynt. Du skal ingen steder. Hører du det?» 

			«Sorry. Det er over og ut for min del. Du sa en måned, og det har gått flere. Jeg har tenkt å fokusere på familien og …» 

			«Ingenting er over. Du står i gjeld til meg.» 

			«Jeg betaler tilbake pengene i morgen. Fra og med i morgen er jeg bare broren din.» 

			Peter ler inn i telefonen, men slutter brått, samtidig som lydene utenfor forsvinner. Han har gått inn et sted. 

			«Gjelden handlet aldri om penger, Alex. Skal du liksom betale tilbake gjelden med penger du har fått av meg?» Stemmen er kald, og Peter smekker med tungen. 

			Alex kan se ham for seg nå, der han sitter på en kafé i Hongkong med en utsøkt liten tekopp foran seg, kledd i dress, med perfekt frisyre og de jævla små, runde solbrillene sine. Omgitt av livvakter og blikk fra forbipasserende. 

			«Jeg er gjeldfri. Ting jeg har gjort, kommer til å hjemsøke meg i drømmene. Ting jeg ønsker ugj …» 

			«Du er en Bao og forblir en Bao, Alex, da blir man aldri gjeldfri. Du slutter ikke før du er død, det er sånn det fungerer. Det trodde jeg du forsto. Ikke si at jeg tok feil av deg. Du er bare i en bølgedal. Det går over.» 

			«Nei, Peter, jeg er ferdig med dette. Du får finne noen andre.» Alex legger seg ned på terrassen og ser opp mot en svart himmel. Det føles som om han faller. Kan ikke en ufo lande og kidnappe ham? Det hadde vært fint. 

			Peter fnyser. «Jeg har filmen», sier han samtidig som noen roper noe i bakgrunnen. 

			«Hvilken film?» Alex setter seg opp. Peters stemme har forandret seg. Hardere og kaldere. 

			«Av deg og Marty. Jeg vil ikke si det over telefonen, men du vet hva jeg mener.» 

			Sjelen til Alex renner ut av ham og flyr i vei til et bedre sted, antakelig en bunker. Han lukker øynene, og minnet om det som skjedde, river i samvittigheten som skarpe klør. Peter har filmen der Alex dreper Marty, han som drev klubben midlertidig før Alex kom inn i bildet og tok over. Det var en ulykke. Det var Marty som angrep først da Alex tok ham i å stjele penger. De slåss, og Marty endte opp med å knekke nakken. 

			Peter har selvfølgelig filmen og kommer til å bruke den mot ham hvis ikke Alex gjør som han sier. Han vet det, og mister alt håp. Fanget i triaden for evig og alltid. Alternativet er fengsel, kanskje bare et par år hvis han overbeviser retten om at det var selvforsvar. Hatet veller opp i ham. 

			Og en plan tar form. En langsiktig plan … 

			Han har bare to valg. Enten fortsette å jobbe for triaden til han kommer seg ut for godt, eller havne i fengsel og miste Jessica og barna. Han har også et tredje valg, og det er kanskje det beste. At han dør. En pistol i munnen, og poff, så er han borte. Men da får ikke Jessica ut livsforsikringen. Han kan jo alltids kjøre inn i en fjellvegg uten bilbelte. 

			«Alex, er du der? Om et par dager kommer assistenten min. Du får hente henne på flyplassen, OK? Alt kommer bli å ordne seg, bror. Jeg skal gjøre deg til konge. Familien din kommer til å leve i overflod. La oss gå videre nå og glemme det ubehagelige vi har snakket om. I dag er en ny dag, kjære bror. Vi snakkes snart.» 

			Peter legger på før Alex rekker å svare, og han vet at han må gjøre et valg. Det verste i sitt liv. 

			Jessica setter seg ved siden av ham og han lurer på hvor mye hun har hørt, men hun ser ikke sint ut, så antakelig har hun ikke hørt noe som helst. 

			«Hvem snakket du med?» 

			«Broren min. Han hilser.» 

			«Mmm, hils tilbake.» 

			De sitter og holder rundt hverandre som om ingenting har skjedd, og akkurat dette øyeblikket er kanskje det beste Alex har hatt på flere måneder. 

			«Hvor har du fått pengene fra?» spør hun og ødelegger alt. 

			Alex sukker. «Fra kasinoet.» 

			«Hvor mye er det snakk om?» 

			«Jeg vet faktisk ikke, men en del.» 

			Hun ser ut til nøye seg med det, og legger hodet på fanget hans. «Vi må snakke, Alex. Ordentlig.» 

			«Jeg vet det. Jeg skal ordne opp i alt.» 

			«Det er ikke det jeg mener. Jeg vil at vi skal sette oss ned og snakke om absolutt alt. Jeg vil ikke ha noen hemmeligheter lenger», sier hun, og hendene hennes skjelver. 

			«Ikke jeg heller» lyver Alex. Han skal ordne dette med Peter, så blir det som om det aldri har skjedd. Hvis ikke, vil det alltid finnes en fjellvegg som venter på ham. Men han skal løse dette – på en eller annen måte. 

